ગુજરાત રાજયના શિક્ષણજગતના ઇતિહાસમાં તાજેતરમાં જ રાજ્યકક્ષાના શિક્ષણમંત્રી વિભાવરીબેન દવે દ્વારા નવરાત્રિ દરમ્યાન શાળા-કોલેજીસના વેકેશનની જાહેરાત કરાયા બાદ શિક્ષણજગતમાં ઉઠેલા વિરોધ અને વિવાદ બાદ આજે સરકારને નવરાત્રિના વેકેશનની તારીખોમાં ફેરફાર કરવાની ફરજ પડી હતી. એટલું જ નહી, શિક્ષણજગતમાં મચેલો ઉહાપોહ ખાળવા સરકારે દિવાળી વેકેશનના કુલ દિવસોમાં સાત દિવસ ઓછા કરવાની જાહેરાત પણ કરી હતી કે જેથી બંને વેકેશનના કારણે શિક્ષણકાર્યને ગંભીર કે વિપરીત અસર ના પહોંચે. ખુદા રાજયના શિક્ષણમંત્રી ભૂપેન્દ્રસિંહ ચુડાસમાએ આજે સાંજે મીડિયા સમક્ષ આવી નવરાત્રિના વેકેશનની તારીખો બદલીને ૧૦થી ૧૭ ઓક્ટોબર કરવાની જાહેરાત કરવાની ફરજ પડી હતી. ઉલ્લેખનીય છે કે, આ પહેલા સરકારે તા.૧૫ ઓક્ટોબરથી ૨૧ ઓક્ટોબર સુધીની રજા જાહેર કરી હતી. જેને પગલે તા.૧૯ ઓક્ટોબરના રોજ યોજાનારી પ્રથમ પરીક્ષા અને રજાની તારીખો ટકરાઈ રહી હતી, જેને લઇને ભારે વિવાદ સર્જાયો હતો. જો કે, હવે રાજય સરકાર દ્વારા નવરાત્રિ વેકેશનની તારીખોમાં ફેરફાર કરવામાં આવતાં હવે પરીક્ષાના સમય પત્રકને કોઈ અસર થશે નહીં. શિક્ષણમંત્રી ચુડાસમાએ વધુમાં જણાવ્યું હતું કે, નવરાત્રિ વેકેશનની તારીખમાં ફેરફાર કરીને ધોરણ ૯થી ૧૨ની તા.૧૯ ઓક્ટોબરથી શરૂ થતી પરીક્ષા યથાવત રાખવાનો નિર્ણય કર્યો છે, જેથી પરીક્ષામાં કોઈ અડચણ આવશે નહીં. ગુજરાતમાં નવરાત્રિનું વેકેશન તા.૧૦ ઓક્ટોબરથી ૧૭ ઓક્ટોબર સુધીનું રહેશે. તા.૧૮ ઓક્ટોબરના રોજ દશેરાની રજા છે. જ્યારે દિવાળી વેકેશન તા. ૫ નવેમ્બર થી ૧૮ નવેમ્બર સુધીનું રહેશે. દિવાળી વેકશનમાંથી સરકારે સાત દિવસ ઓછા કર્યા હતા અને નવરાત્રિ વેકેશનનું એડજસ્ટમેન્ટ કર્યું હતું. નોંધનીય છે કે, શનિવારના રોજ રાજ્યકક્ષાના શિક્ષણમંત્રી વિભાવરીબેન દવેએ ઉતાવળે જાહેર કરેલી નવરાત્રિની તારીખો બદલવાનો ખુલાસો આજે શિક્ષણમંત્રી ભૂપેન્દ્રસિંહ ચુડાસમાને કરવો પડ્‌યો હતો. આ પહેલા ગુજરાતની શાળા કોલેજીસમાં નવરાત્રિના વેકેશન અંગે વિભાવરીબેન દવેએ જાહેરાત તો કરી દીધી, પરંતુ તેમાં અનેક વિસંગતતાઓ અને વિવાદો સર્જાયા હતા.